金跃求为镆铘赋（以大冶无私祥金乃跃为韵）
白行简 (Tang)
金有利用。跃而呈祥。腾沸渭之炎彩。耀赫奕之雄光。始则沈潜。将委形于锻铸。终能踊跃。求效用于锋铓。于是挺奇姿。夺良冶。叹凡目之莫辨。惧名工之或舍。既翕赩之在镕。尚渊沦之未写。迸紫光而旁射。期游刃以剸犀。烘赤气而上冲。愿成形于斩马。徒观其扇巨橐。铄利金。声激射。势浮沈。凫氏倾耳以骇意。欧冶拭目以窥临。既而赫矣不常。烂然有待。红霞聚蓄于穹谷。沧波跳出于溟海。风雷于是借威。日月为之扬彩。自殊美玉。岂韫椟以沽诸。愿比雕戈。庶因兹而砺乃。若夫流精表异。变态无私。象君子有刚柔之性。同圣人不凝滞于时。莲锷尚融。若踊决云之刃。云锋未铸。如呈切玉之姿。矧夫腾跃在中。发扬于外。君若销形制器。我则保其坚贞。君若应用卫身。我则期于远大。懿其铄为金而不离。效其祥而自殊。幸托迹于镕范。希效质于规模。彼号巨阙。出昆吾。龙藻龟文。既已称其昔有。指晋挥郑。孰可使其今无。嗟乎。光彩陆离。辉华彰灼。疑狂电之乍发。状长星之不落。异十日之俱流。殊众口之相铄。精灵有感。不惮丰城之沈。神化无方。愿继延平之跃。哂备物之钩戟。耻分形于钱镈。客有仰祥金以立诚。庶坚贞之有托。